Torbjørn Røe Isaksen

Torbjørn Røe Isaksen (født 1978) er en norsk redaktør og tidligere politiker (H). Han var stortingsrepresentant for Telemark fra 2009 til 2017, og innehadde tre statsrådsposter i Erna Solbergs regjering; kunnskapsminister fra 2013 til 2018, næringsminister fra 2018 til 2020 og arbeids- og sosialminister fra 2020 til 2021. Han ble samfunnsredaktør i E24 i desember 2021, og i 2024 ble stillingsbetegnelsen endret til politisk redaktør.

 Oppvekst, utdannelse og tidlig politisk arbeid 
Han ble født den 28. juli 1978 i Ålesund, og vokste opp i Porsgrunn som sønn av lærerne Carl Magne Isaksen og Ragnhild Røe.

Han gikk allmennfag ved Porsgrunn videregående skole og hadde et utvekslingsår i USA. Han ble leder for Unge Høyre i Porsgrunn og senere i Telemark mens han gikk på videregående skole.

Han viet deretter tiden til studier og politisk arbeid. I 1999 var han ansatt som politisk sekretær i Unge Høyres Landsforbund. Han var medlem av Unge Høyres sentralstyre fra 2000 til 2008 og Unge Høyres leder fra 2004 til 2008. Han var også medlem av Porsgrunn bystyre fra 1999 til 2003 og fra 2008 til 2009.

Han tok mastergraden i statsvitenskap ved Universitetet i Oslo i 2008 på en oppgave om Friedrich Hayek. Han har også idéhistorie og medievitenskap i fagkretsen. Som student arbeidet han som journalist og lærervikar.

 Politikerkarriere 

 Forfatter og redaktør 
Torbjørn Røe Isaksen har engasjert seg på det idépolitiske feltet. I 2008 ga han ut debattboken Høyre om! For en ny konservatisme, og han redigerte senere en antologi om konservativ tenkning sammen med Henrik Syse. I 2018 ga han ut samtaleboken Alt med måte sammen med Kåre Willoch. I 2021 publiserte han Hva er konservatisme? i Universitetsforlagets serie. Isaksen har også vært tilknyttet tidsskriftet Minerva, som han fra 2008 til 2009 var redaktør for. Han har vært fast spaltist for medier som E24.no og Morgenbladet.

 Stortingsrepresentant 
Isaksen var innvalgt på Stortinget fra 2009 til 2017. Isaksen var medlem av Stortingets arbeids- og sosialkomité og Høyres talsmann for fleksibelt arbeidsliv, pensjon, sosialstøtte og trygd i perioden 2009–2013. Deretter ble han statsråd i Erna Solbergs regjering.

Isaksen stilte ikke til valg som stortingsrepresentant i 2017, men vurderte i 2020 å stille som kandidat ved stortingsvalget i 2021. Han uttalte i februar 2020 at å satse på fire nye år måtte innebære at han også var villig til å påta seg større oppgaver, som å overta som leder av Høyre dersom det skulle bli aktuelt. I juni 2020 ble det klart at Røe Isaksen ikke stilte som kandidat til stortingsvalget i 2021, men på det tidspunktet utelukket han ikke at han kunne være aktuell som kandidat i 2025 eller 2029.

 Medlemskap i stortingskomiteer 

 20. oktober 2009 – 30. september 2013: Medlem av Stortingets arbeids- og sosialkomité

 Regjeringsmedlem 
miniatyr|Daværende næringsminister Torbjørn Røe Isaksen og hans forgjenger som arbeidsminister, Anniken Hauglie, på sentralbanksjef Øystein Olsens årlige tale i februar 2018.
Isaksen satt i Erna Solbergs regjering i alle åtte år den regjerte, og var en av fem – utenom statsministeren selv – som var statsråd i hele regjeringsperioden. (De øvrige fire var Jan Tore Sanner, Monica Mæland, Bent Høie og Ine Marie Eriksen Søreide.)

Isaksens tredje departement, Arbeids- og sosialdepartementet, overtok han etter at Fremskrittspartiet gikk ut av regjeringen i januar 2020, et departement han hadde vært favoritt til å overta i 2013.

 16. oktober 2013–17. januar 2018: Kunnskapsminister
 17. januar 2018–24. januar 2020: Næringsminister
 24. januar 2020–14. oktober 2021: Arbeids- og sosialminister
 2. mars 2020–13. mars 2020: konstituert fiskeri- og sjømatminister (etter at Geir Inge Sivertsen trakk seg fra statsrådsposten)

 Politisk ettermæle 

 Fraværsgrensen 
Isaksen er blant annet kjent for å ha støttet og forsvart innføringen av fraværsgrensen på ti prosent i videregående skole som ble innført i 2016, da han jobbet som kunnskapsminister. Hensikten med fraværsgrensen er å få flere elever til å møte opp på skolen. Hvis en har mer enn ti prosent fravær i et fag vil en ikke få karakter i faget. Det vil bli regnet som gyldig fravær hvis en har dokumentasjon på sykdom fra legen. Flere elevorganisasjoner kritiserte Isaksen og begrunnet det med at det ville gå utover de svakeste elevene på skolen. En av nestlederne i elevorganisasjonen i Oslo mente at det kunne være vanskelig å dokumentere enkelte av grunnene som forårsaket fraværene som psykiske sykdommer og mobbing. Det ble holdt flere demonstrasjoner i Norge i mot innføringen og politiet anslo at det var rundt 1000 demonstranter i Oslo. Isaksen fikk også innsendt 360 spørsmål av elever da han åpnet opp for en spørsmålsrunde rundt grensen.

Isaksen hevdet også at fraværsgrensen ville redusere fraværet til elevene. Ifølge Fafo var fraværet til gjennomsnittseleven ved inngangen til 2019 blitt redusert med 20 %, det vil si rundt 15 timer, etter innføringen av fraværsgrensen.

Mediekarriere
I desember 2021 ble Isaksen ansatt som samfunnsredaktør i nettavisen E24. Den nye stillingen medførte at han meldte seg ut av Høyre, i tråd med Schibsted-konsernets retningslinjer om at redaksjonsmedlemmer i konsernets publikasjoner ikke skal være medlem av noe politisk parti. Han uttalte samtidig at han anså sin politikerkarriere for avsluttet. Den 1. september 2024 ble Isaksens stilling i E24 endret fra samfunnsredaktør til politisk redaktør.

 Bibliografi 
 2002 – Når fremtiden nekter å vente : en debattbok om kapitalisme og rettferdighet.
 2004 – Velferd etter velferdsstaten. Debatt redigert med Nikolai Astrup, Harald Victor Hove med flere.
 2008 – «Lønnings lounge – tid for idépolitikk». Skrevet med Ine Marie Eriksen. I: Menneskeverd : festskrift til Inge Lønning. ISBN 82-7547-300-4.
 2008 – Høyre om! For en ny konservatisme. ISBN 82-02-28322-1.
 2008 – Endring og tradisjon hos F.A. Hayek. Masteroppgave i statsvitenskap, Universitetet i Oslo.
 2008 – «Mot den gyntske frihet – behovet for en liberal konservatisme». I: Tre essays om Konservatisme. Oslo: Civita. 2008. ISBN 9788292581247.
 2011 – Konservatisme. Antologi redigert og skrevet med Henrik Syse. ISBN 82-15-01653-7.
 2013 – Den onde sirkelen – om å falle utenfor i verdens rikeste land ISBN 9788282650908.
 2018 – Alt med måte – politiske samtaler Samtalebok med Kåre Willoch ISBN 9788202596378
 2021 – Hva er konservatisme? ISBN 9788215032542

 Utmerkelser 
Isaksen mottok i 2016 Kong Harald Vs jubileumsmedalje 1991–2016.

 Referanser 

 Eksterne lenker 




  konservativ.no Torbjørn Røe Isaksens blogg/hjemmeside



Kategori:Nærings- og fiskeridepartementet
Kategori:Norske utdanningsministre
Kategori:Høyre-statsråder
Kategori:Statsråder i Regjeringen Solberg
Kategori:Stortingsrepresentanter fra Høyre
Kategori:Stortingsrepresentanter for Telemark
Kategori:Stortingsrepresentanter 2013–2017
Kategori:Stortingsrepresentanter 2009–2013
Kategori:Unge Høyres ledelse
Kategori:Lokalpolitikere i Porsgrunn
Kategori:Høyre-politikere i Telemark
Kategori:Norske statsvitere
Kategori:Alumni fra Universitetet i Oslo
Kategori:Personer fra Porsgrunn kommune
Kategori:Norske næringsministre